Augustin Zegrean, fostul preşedinte al Curţii Constituţionale a României, a salvat, în noaptea de luni spre marţi, un tânăr care a căzut într-o groapă adâncă de patru metri săpată de muncitorii de la canalizare, în apropierea casei sale, transmite Mediafax.

Tânărul în vârstă de 25 de ani a căzut într-o groapă adâncă de patru metri, iar fostul preşedinte al Curţii Constituţionale a României, Augustin Zegrean, care locuieşte în zonă, a auzit bubuitura puternică şi ţipetele tânărului rămas captiv.

Deşi groapa săpată de muncitorii de la canalizare era semnalizată corespunzător, tânărul nu a observat-o şi a căzut în ea.

Augustin Zegrean a auzit zgomot şi, după ce l-a descoperit pe tânăr în groapă, a sunat la 112 şi a alertat autorităţile locale.



“La faţa locului a intervenit un echipaj SMURD şi o autospecială a Inspectoratului pentru Situaţii de Urgenţă Bistriţa-Năsăud. Pompierii au reuşit să-l scoată pe tânăr din groapă, a fost evaluat medical, dar a refuzat transportul la spital”, a declarat purtătorul de cuvânt al Inspectoratului pentru Situaţii de Urgenţă Bistriţa-Năsăud, Cristina Răcilă.

Fostul preşedinte al Curţii Constituţionale i-a oferit tânărului haine şi pantofi pentru a putea ajunge acasă.